Document ID: 32014R0970

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 970/2014 ΤΗΣ ΕΠΙΤΡΟΠΉΣ της 12ης Σεπτεμβρίου 2014 που τροποποιεί τον κανονισμό (ΕΕ) αριθ. 677/2011 για καθορισμό λεπτομερών κανόνων εκτέλεσης λειτουργιών δικτύου διαχείρισης εναέριας κυκλοφορίας (ΑΤΜ) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού («κανονισμός-πλαίσιο») (1), και ιδίως το άρθρο 11, Έχοντας υπόψη τον κανονισμό (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού («κανονισμός για τον εναέριο χώρο») (2), και ιδίως το άρθρο 6, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 551/2004, οι λειτουργίες δικτύου αποσκοπούν στη βελτίωση των συνολικών επιδόσεων του δικτύου ATM, καθώς και στη στήριξη πρωτοβουλιών σε εθνικό επίπεδο και σε επίπεδο λειτουργικών τμημάτων του εναέριου χώρου. (2) Σύμφωνα με τον κανονισμό (ΕΕ) αριθ. 677/2011 της Επιτροπής (3), η Επιτροπή έπρεπε το αργότερο έως τις 31 Δεκεμβρίου 2013 να επανεξετάσει την αποτελεσματικότητα εκτέλεσης των λειτουργιών δικτύου, λαμβάνοντας υπόψη τις περιόδους αναφοράς του μηχανισμού επιδόσεων. Η πρώτη επανεξέταση κατέδειξε την ανάγκη να βελτιωθεί το ρυθμιστικό πλαίσιο σε ορισμένα πεδία, και ιδίως όσον αφορά τα καθήκοντα, τη διακυβέρνηση και τον προϋπολογισμό του διαχειριστή δικτύου και τις σχέσεις με τρίτες χώρες. (3) Για τα καθήκοντα που έχουν ανατεθεί στον διαχειριστή δικτύου απαιτούνται πολυετές πρόγραμμα εργασιών και ο αντίστοιχος προϋπολογισμός, ρυθμίσεις εργασίας μεταξύ του διαχειριστή δικτύου και του οργάνου διαχείρισης της εγκατάστασης, και ad hoc δραστηριότητες για τον εντοπισμό των κινδύνων ασφάλειας σε επίπεδο δικτύου. Συνεπώς, χρειάζεται εν προκειμένω να γίνουν κατάλληλες ρυθμίσεις. (4) Οι στρατηγικοί στόχοι του σχεδίου στρατηγικής δικτύου πρέπει να λαμβάνονται δεόντως υπόψη στα επιχειρηματικά σχέδια των επιχειρησιακών παραγόντων. Πρέπει επίσης να αποσαφηνιστεί η διαδικασία έγκρισης του σχεδίου αυτού. (5) Το συμβούλιο διαχείρισης δικτύου πρέπει να ενημερώνεται σε επιχειρησιακά θέματα από τους διευθυντές των επιχειρησιακών παραγόντων. (6) Το συμβούλιο διαχείρισης δικτύου πρέπει να αποφασίζει το πολυετές πρόγραμμα εργασιών του διαχειριστή δικτύου και το σχέδιο επιδόσεων του δικτύου με βάση τα προσχέδια που έχει εκπονήσει ο διαχειριστής δικτύου. Το σχέδιο επιδόσεων του δικτύου πρέπει να υποβάλλεται στη συνέχεια στην Επιτροπή, σύμφωνα με τον εκτελεστικό κανονισμό (ΕΕ) αριθ. 390/2013 της Επιτροπής (4). Το συμβούλιο διαχείρισης δικτύου πρέπει επίσης να γνωμοδοτεί για τα πρόσθετα καθήκοντα που ενδέχεται να ανατεθούν στον διαχειριστή δικτύου και για ρυθμίσεις συνεργασίας με τρίτες χώρες. (7) Προκειμένου να είναι σε θέση να μετριάσει τις επιπτώσεις της κρίσης στο δίκτυο, η Ευρωπαϊκή Μονάδα Συντονισμού Αεροπορικών Κρίσεων (EACCC) πρέπει να συνδέεται με δίκτυο κρατικών σημείων επαφής και να εκτελεί ασκήσεις ώστε να προλαμβάνει κρίση δικτύου σε πραγματικό χρόνο. (8) Ο προϋπολογισμός του διαχειριστή δικτύου πρέπει να παρέχει τη δυνατότητα στον διαχειριστή του δικτύου να επιτυγχάνει τους στόχους που έχουν καθοριστεί στον μηχανισμό επιδόσεων και να εκτελεί το πρόγραμμα εργασιών. Ο προϋπολογισμός πρέπει να είναι διακριτός από τον υπόλοιπο προϋπολογισμό του οργανισμού που έχει οριστεί για να ενεργεί ως διαχειριστής δικτύου στην περίπτωση που ο οργανισμός ασκεί οποιαδήποτε άλλη δραστηριότητα. (9) Ο κανονισμός (ΕΕ) αριθ. 677/2011 πρέπει, συνεπώς, να τροποποιηθεί αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού που συστάθηκε με το άρθρο 5 του κανονισμού (ΕΚ) αριθ. 549/2004, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 677/2011 τροποποιείται ως εξής: 1) Στο άρθρο 4, η παράγραφος 1 τροποποιείται ως εξής: α) Το σημείο θ) αντικαθίσταται από το ακόλουθο κείμενο: «θ) υποστηρίζει τους διάφορους επιχειρησιακούς παράγοντες κατά την εκπλήρωση των υποχρεώσεων που τους έχουν ανατεθεί, για την ανάπτυξη της συστημάτων και διαδικασιών διαχείρισης της εναέριας κυκλοφορίας και/ή των υπηρεσιών αεροναυτιλίας (ATM/ANS) σύμφωνα με το γενικό πρόγραμμα ATM, και ιδίως των κοινών έργων που προσδιορίζονται στο άρθρο 15α παράγραφος 3 του κανονισμού (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου (5)· (5) Κανονισμός (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (ΕΕ L 96 της 31.3.2004, σ. 10).»" . β) Προστίθενται τα ακόλουθα στοιχεία ιβ) έως ιζ): «ιβ) καταρτίζει και τηρεί πρόγραμμα εργασιών και τον αντίστοιχο πολυετή προϋπολογισμό· ιγ) συμβάλλει στην εγκατάσταση του SESAR σύμφωνα με τον εκτελεστικό κανονισμό (ΕΕ) αριθ. 409/2013 της Επιτροπής (6), και ιδίως το άρθρο 9 παράγραφος 7 στοιχείο α)· ιδ) εκτελεί το πρόγραμμα εργασίας και τον ετήσιο προϋπολογισμό· ιε) καταρτίζει σχέδιο επιδόσεων του δικτύου σύμφωνα με το άρθρο 6 του εκτελεστικού κανονισμού (ΕΕ) αριθ. 390/2013 της Επιτροπής· ιστ) εντοπίζει τους επιχειρησιακούς κινδύνους ασφαλείας σε επίπεδο δικτύου και αξιολογεί την αντίστοιχη επικινδυνότητα για την ασφάλεια του δικτύου· ιζ) παρέχει στην Επιτροπή σύστημα προειδοποίησης ή συναγερμού, με βάση την ανάλυση των σχεδίων πτήσης, ώστε να παρακολουθεί τη συμμόρφωση με τις απαγορεύσεις λειτουργίας που επιβάλλονται σε αερομεταφορείς δυνάμει του κανονισμού (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου (7) και/ή με άλλα μέτρα ασφάλειας πτήσεων και αεροπορικής ασφάλειας. (6) Εκτελεστικός κανονισμός (ΕΕ) αριθ. 409/2013 της Επιτροπής, της 3ης Μαΐου 2013, για τον καθορισμό κοινών έργων, τη σύσταση διοικητικής αρχής και τον προσδιορισμό κινήτρων για την εφαρμογή του Γενικού Προγράμματος για τη Διαχείριση της Εναέριας Κυκλοφορίας στην Ευρώπη (ΕΕ L 123 της 4.5.2013, σ. 1)." (7) Κανονισμός (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων των οποίων απαγορεύεται η λειτουργία στην Κοινότητα και την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ (ΕΕ L 344 της 27.12.2005, σ. 15).»" . 2) Το άρθρο 5 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Το σχέδιο στρατηγικής δικτύου βασίζεται στο ενδεικτικό υπόδειγμα του παραρτήματος IV. Εγκρίνεται από την Επιτροπή σύμφωνα με το άρθρο 5 παράγραφος 3 του κανονισμού (ΕΚ) αριθ. 549/2004, αφού προηγουμένως εγκριθεί το προσχέδιο στρατηγικής δικτύου από το συμβούλιο διαχείρισης δικτύου.» . β) Προστίθεται η ακόλουθη παράγραφος 5: «5. Οι επιχειρησιακοί παράγοντες λαμβάνουν δεόντως υπόψη το σχέδιο στρατηγικής δικτύου.» . 3) Στο άρθρο 14 παράγραφος 1, προστίθεται η ακόλουθη φράση: «Συστήνεται ομάδα εργασίας απαρτιζόμενη από τους διευθυντές πτητικών λειτουργιών των επιχειρησιακών παραγόντων και/ή εκπροσώπους των αντίστοιχων ενώσεων προκειμένου να παρέχει επιχειρησιακές συμβουλές στο συμβούλιο διαχείρισης δικτύου.» . 4) Το άρθρο 16 τροποποιείται ως εξής: α) Η παράγραφος 1 τροποποιείται ως εξής: i) το στοιχείο α) αντικαθίσταται από το ακόλουθο κείμενο: «α) να αποδέχεται το προσχέδιο στρατηγικής δικτύου·» · ii) στην παράγραφο 1 προστίθενται τα ακόλουθα στοιχεία: «ιε) να εγκρίνει το πρόγραμμα εργασιών που αναφέρεται στο στοιχείο ιβ) του άρθρου 4 παράγραφος 1 και να παρακολουθεί την εκτέλεσή του· ιστ) να εγκρίνει το σχέδιο επιδόσεων του δικτύου που αναφέρεται στο στοιχείο ιε) του άρθρου 4 παράγραφος 1· ιζ) να γνωμοδοτεί όσον αφορά πιθανές πρόσθετες λειτουργίες που ενδέχεται να ανατεθούν στον διαχειριστή δικτύου κατ' εφαρμογή του άρθρου 6 παράγραφος 3 ή του άρθρου 6 παράγραφος 4 στοιχείο γ) του κανονισμού (ΕΚ) αριθ. 551/2004· ιη) να εγκρίνει τις ρυθμίσεις συνεργασίας που αναφέρονται στο άρθρο 22.» . β) Η παράγραφος 8 αντικαθίσταται από το ακόλουθο κείμενο: «8. Οι αποφάσεις που αναφέρονται στην παράγραφο 1 στοιχεία α) έως δ), ζ), θ), ιβ), ιγ) και ιε) έως ιη) πρέπει να εγκρίνονται από το συμβούλιο διαχείρισης δικτύου με απλή πλειοψηφία των μελών του.» . 5) Στο άρθρο 18, η παράγραφος 2 αντικαθίσταται από το ακόλουθο κείμενο: «2. Τα μόνιμα μέλη της EACCC συνίστανται σε έναν εκπρόσωπο του κράτους μέλους που ασκεί την προεδρία του Συμβουλίου και σε έναν εκπρόσωπο της Επιτροπής, του Οργανισμού, του Eurocontrol, του διαχειριστή δικτύου, του στρατιωτικού τομέα, των παρόχων υπηρεσιών αεροναυτιλίας, των φορέων εκμετάλλευσης των αερολιμένων και των χρηστών του εναέριου χώρου.» . 6) Στο άρθρο 19, η παράγραφος 2 τροποποιείται ως εξής: α) Το στοιχείο β) αντικαθίσταται από το ακόλουθο κείμενο: «β) να υποστηρίζει την ενεργοποίηση και τον συντονισμό των σχεδίων έκτακτης ανάγκης σε επίπεδο κρατών μελών, ιδίως μέσω δικτύου κρατικών σημείων επαφής·» . β) Προστίθεται το ακόλουθο στοιχείο στ): «στ) να διοργανώνει, να διευκολύνει και/ή να εκτελεί συμφωνημένο πρόγραμμα ασκήσεων κρίσης με τη συμμετοχή κρατών μελών και επιχειρησιακών παραγόντων για να προλαμβάνονται κρίσεις δικτύου σε πραγματικό χρόνο.» . 7) Το άρθρο 22 αντικαθίσταται από το ακόλουθο κείμενο: «Άρθρο 22 Σχέσεις με τρίτες χώρες 1. Στις εργασίες του διαχειριστή δικτύου μπορούν να συμμετέχουν τρίτες χώρες μαζί με τους οικείους επιχειρησιακούς παράγοντες. 2. Ο διαχειριστής δικτύου μπορεί, εφόσον οι ρυθμίσεις συνεργασίας έχουν άμεσο αντίκτυπο στις επιδόσεις του δικτύου που διαχειρίζεται, να προβαίνει σε ρυθμίσεις συνεργασίας με παρόχους υπηρεσιών αεροναυτιλίας εγκατεστημένους σε τρίτες χώρες άλλους από εκείνους που ορίζονται στο άρθρο 2 παράγραφος 21 εντός των περιοχών EUR και AFI του ΔΟΠΑ. 3. Προκειμένου να γίνει αποτελεσματικότερη η λειτουργία ATFM που αναφέρεται στο άρθρο 3 παράγραφος 5, ο διαχειριστής δικτύου μπορεί, όταν έχει άμεσο αντίκτυπο στις επιδόσεις του δικτύου, να συνάπτει επίσης ρυθμίσεις συνεργασίας με τους παρόχους υπηρεσιών αεροναυτιλίας που δραστηριοποιούνται σε περιοχές εκτός των περιοχών EUR και ΑFI του ΔΟΠΑ, εφόσον οι δραστηριότητες συνεργασίας συνδέονται άμεσα με τη βελτίωση των επιδόσεων του δικτύου.» . 8) Το άρθρο 23 αντικαθίσταται από το ακόλουθο κείμενο: «Άρθρο 23 Χρηματοδότηση και προϋπολογισμός του διαχειριστή δικτύου 1. Τα κράτη μέλη λαμβάνουν τα αναγκαία μέτρα για τη χρηματοδότηση των λειτουργιών δικτύου που έχουν ανατεθεί στον διαχειριστή δικτύου, η οποία έχει ως βάση τα τέλη αεροναυτιλίας. Ο διαχειριστής δικτύου καθορίζει το κόστος με σαφή και διαφανή τρόπο. 2. Συγκεκριμένα, ο προϋπολογισμός του διαχειριστή δικτύου: α) είναι επαρκής για να του παρέχει τη δυνατότητα να επιτυγχάνει τους στόχους επιδόσεων για τον διαχειριστή δικτύου σύμφωνα με το άρθρο 6 του εκτελεστικού κανονισμού (ΕΕ) αριθ. 390/2013 της Επιτροπής· β) είναι επαρκής για να του παρέχει τη δυνατότητα να εκτελεί το πρόγραμμα εργασιών του διαχειριστή δικτύου που αναφέρεται στο άρθρο 4 παράγραφος 1 στοιχείο ιβ) του παρόντος κανονισμού· γ) να καταρτίζεται σε χωριστούς λογαριασμούς, εφόσον ο οργανισμός που έχει οριστεί για να ενεργεί ως ο διαχειριστής δικτύου εκτελεί δραστηριότητες διαφορετικές από αυτές που αναφέρονται στο άρθρο 4. 3. Εφόσον δεν εγκριθεί ο προϋπολογισμός για το τρέχον έτος, ο διαχειριστής δικτύου εφαρμόζει τα κατάλληλα μέτρα ώστε να διασφαλίσει τη λειτουργία των μηχανισμών έκτακτης ανάγκης για την αδιάλειπτη συνέχιση των λειτουργιών του δικτύου.» . Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Σεπτεμβρίου 2014.

Classification Labels:
638
637

Label Descriptions:
{"638": "Κυκλοφοριακές διατάξεις", "637": "ΜΕΤΑΦΟΡΕΣ"}

EuroVoc IDs (Original): 2181
5769
5442
4505
3131
2494
567
4413

EuroVoc IDs (Expanded): 2181
5769
5442
4505
3131
2494
567
4413

Dataset Source: meu

Split: test